Polasa ya Selokwaneng e agelane le Musina. Gona moo go dula badiredi ba bantši ba polasa. Mong wa yona Tselapedi o be a dula le mosadi wa gagwe Sefularo le phejane ya bona Mokopu gona moo polaseng. O be a ruile kudu a bile a na le mašemo a magolo a dienywa, merogo le mabele. O be a na le kgoparara ya lebenkele mo badudi ka moka ba polasa ba bego ba reka gona. Ka go realo, o be a phela a eya Musina go reka direkišwa tša ka lebenkeleng. Sefularo o be a ehlwa gae, sa gagwe e le go apeela ba lapa le go hlokomela gore legae le hlwekile. Toropong o be a sa ke a lora go ya. Le tšohle tša boithabišo o be a sa di iše hlogong, a leboga fela ge monna wa gagwe a mo rekela diaparo a mo fepa le ka dijo. E be e le Moafrika ka botlalo.